Kurgan

Kurgan ( [kʊrˈgan]) om lidn da lidnümbrik Venäman suves. Se om Kurganan agjan administrativine keskuz da kaikiš suremb lidn.

Lidn om znamasine regionaline ekonomine, tedoline da kul'turine keskuz, järed transportsol'm.

 Istorii 
Eländpunktan aluz om pandud vl 1679 kuti Carin Lidnuz (). Vspäi 1738 nimitihe Kurganan slabadaks (ven. Курганская слобода). Se sai lidnan statusad vl 1782 nügüdläiženke nimenke. Raudte tuli lidnha Čeläbinskaspäi vl 1892 kuti Transsiban pala.

Kurgan šingotase transportižel mašiništonsauvomižel (avtobusad, tesauvondan avtod, jaugvägiden toraavtod, lumisoavtod, konvejerlent), sauvondmaterialiden tegimil (elektrotehnine mašiništ, metalližed sildkonstrukcijad), zell'fabrikoil i sömtegimištol (leib, liha, maid, olud, kon'jak, südäiveded, kuiv sep).

 Geografijan andmused 
Lidn sijadase agjan keskuzpalas, Uralmägiden taga, 75 m ü.m.t. keskmäižel korktusel, Tobol-jogen randoil (Irtišan bassein), hural pohjoižel randal tobjimalaz. Om penid järvid — Tobolan johtoid. Kurgan om ümbärtud Ketovon ümbrikon territorijal läz kaikiš polišpäi.

Matkad Moskvhasai om 1973 km päivlaskmha orhal vai 2373 km raudtedme. Lähembaine lidn om Kurtamiš kahesakümnes kilometras suvipäivlaskmha orhal vai 90 km avtotedme. «Irtiš»-avtote (R-254) ümbärdab lidnad pohjoižespäi.

Klimat om ven kontinentaline kuivahk teravan kontinentaližen röunal. Uralmäged telustadas nepsoiden il'mmassoiden ličendale. Voden keskmäine lämuz om +2,9 C°, kezakun-elokun +17,4..+19,7 C°, tal'vkun-uhokun −12,9..−15,5 C°. Ekstremumad oma −47,9 C° (viluku, uhoku) i +41,2 C° (heinku). Kezaaigan minimum om −3,5 C° (kezaku), tal'vaigan maksimum om +8,0 C° (uhoku). Ei voi panda halad heinkus vaiše. Paneb sadegid 391 mm vodes, enamba kezakus-elokus (51..61 mm kus), vähemba tal'vkus-sulakus (14..22 mm kus). Sadegiden lugumär voib vajehtadas lujas kuidme (tal'vel-ki) i vozidme.

 Tobmuz 
Kurgan om lidnümbrikon üks'jäižeks eländpunktaks. Vll 1962−1980 lidn oli jagadud kahteks rajonaks, vhesai 1991 — koumeks, sid' jagand rajonikš oli tühjitadud.

Lidnümbrikon tobmuden pämez' om sen Administracijan pämez', edel vn 2019 sulakud oli Duman ezimez'. Edeližed lidnan Administracijan pämehed oma Jelena Sitnikova (Елена Ситникова, semendku 2021 — viluku 2024), Andrei Potapov (sügüz'ku 2016 — semendku 2021). Lidnan Duman ezimez' om Igor' Prozorov vn 2019 redukuspäi. Edeline Duman ezimez' om Sergei Rudenko (sügüz'ku 2014 — keväz'ku 2019).

 Eläjad 
Vn 2010 Venäman rahvahanlugemižen mödhe lidnan eläjiden lugu oli 333 606 ristitud, vn 2021 — 310 911 ristitud. Kaik 322 042 eläjad oli lidnas vl 2017. Kaikiš suremb lidnan ristitišt oli 367 200 eläjad vl 1999. Läz 360 tuhad ristituid elihe ezilidnoidenke vl 2017.

Rahvahad (enamba 0,4 % vl 2010): venälaižed — 91,4 %, ukrainalaižed — 0,8 %, totarlaižed — 0,5 %, kazahlaižed — 0,4 %, toižed rahvahad — 2,3 %, rahvahuden ozutandata — 4,6 %.

 Openduz 
Lapsiden opendusen aluzkundad oma päivkodid, keskškolad.

Üläopendusen aluzkundad oma Kurganan valdkundaline universitetKurganan valdkundaližen universitetan sait (kgsu.ru).   (Kurganan valdkundaline maižanduzakademii kändihe sen palaks vn 2022 elokuspäi), Kurganan Venäman FSB:n röunmaiden institut, Kurganan raudtetransportan institutKurganan raudtetransportan institutan sait (kirt.usurt.ru).  (Uralan valdkundaližen ühtenzoituzteiden universitetan filial, Jekaterinburg), Venäman valdkundaližen radnikoičendan aluzkundoiden (Moskv) kaks' filialad.

 Transport 
Avtobusad da taksid oma kundaližeks transportaks lidnas. Raudte ühtenzoitab Čeläbinskanke, Jekaterinburganke i Omskanke, mugažo Petropavlovskanke (Kazahstan). Voib sadas oiktal avtotel nenihe-žo lidnoihesai i Tümenihesai.

Rahvahidenkeskeine civiline Kurgan-lendimportKurgan-lendimportan sait (airkurgan.ru).  (KRO) radab lidnan päivnouzmaiženno röunanno. Tehtas passažirreisid Moskvhasai i jügureisid.

 Galerei 

 Tetabad sündnuded 
 Maksim Fadejev (sünd. 1968) — Venäman muzikprodüser, muzikankirjutai i pajatai.
 Jurii Gal'cev (sünd. 1961) — Venäman akt'or, parodijan artist.
 Julija Savičeva (sünd. 1987) — Venäman estradan pajatai, aktris.

 Homaičendad 

 Irdkosketused 
 Lidnan tobmuden aluzkundoiden sait (kurgan-city.ru). 


Kategorii:Venäman lidnad
Kategorii:Eländpunktad kirjamišton mödhe
*
*
Kategorii:Kurganan agjan lidnümbrikod